WPH บวกแรง 5% ส่งซิกครึ่งหลังโตเด่น ผู้ป่วยใช้บริการพุ่งรับไฮซีซั่น
WPH บวกแรง 5% ส่งซิกครึ่งปีหลังโตเด่น ผู้ป่วยใช้บริการพุ่งรับไฮซีซั่น มั่นใจดันรายได้ปี 65 โต 5-10% โดย ณ เวลา 12:07 น. อยู่ที่ระดับ 4.24 บาท บวก 0.22 บาท
WPH บวกแรง 5% ส่งซิกครึ่งปีหลังโตเด่น ผู้ป่วยใช้บริการพุ่งรับไฮซีซั่น มั่นใจดันรายได้ปี 65 โต 5-10%
23 ส.ค. 2565

ผู้สื่อข่าวรายงานว่า วันนี้ (23 ส.ค. 65) ราคาหุ้น บริษัท โรงพยาบาลวัฒนแพทย์ ตรัง จำกัด (มหาชน) หรือ WPH  ณ เวลา 12:07 น. อยู่ที่ระดับ 4.24 บาท บวก 0.22 บาท หรือ 5.47% สูงสุดที่ระดับ 4.32 บาท ต่ำสุดที่ระดับ 4.04 บาท ด้วยมูลค่าการซื้อขาย 120.04  ล้านบาท

โดยก่อนหน้านี้นายเชน เหล่าสุนทร รองประธานเจ้าหน้าที่บริหาร WPH เปิดเผยว่า แนวโน้มในช่วงครึ่งหลังของปี 2565 บริษัทประเมินผลการดำเนินงานจะเติบโตได้อย่างต่อเนื่อง สอดคล้องกับฐานผู้ป่วยที่เข้ามาใช้บริการในเครือโรงพยาบาลสูงขึ้น หลังการใช้ชีวิตกลับมาเป็นปกติ และนักท่องเที่ยวฟื้นตัวกลับมา
ทั้งนี้บริษัทเชื่อว่าจะช่วยผลักดันเป้าหมายทั้งปี 2565 มีรายได้รวมเติบโต 5-10% หรือสร้างสถิติสูงสุดใหม่ (นิวไฮ) ต่อเนื่อง เมื่อเทียบกับปี 2564 ที่มีรายได้รวม 1,226 ล้านบาท ซึ่งสัดส่วนรายได้ของผู้ป่วยชาวต่างชาติน่าจะสามารถกลับมาอยู่ที่ 10% และในปี 2566 จะกลับมาอยู่ช่วงใกล้เคียงก่อนสถานการณ์โควิด-19 ที่ระดับ 25%
ด้านความคืบหน้าของการพัฒนาโครงการโรงพยาบาลวัฒนแพทย์ สมุย จ.สุราษฎร์ธานี ขนาดบริการ 53 เตียง ปัจจุบันอยู่ในช่วงของการดำเนินงานก่อสร้าง และยังดำเนินการเป็นไปตามแผนงานที่วางไว้ โดยเบื้องต้นได้กำหนดเปิดให้บริการในช่วงไตรมาส 1/2566
นายเชน กล่าวต่อว่า  ผลการดำเนินงานในช่วงไตรมาส 2/2565 บริษัทมีกำไรสุทธิ 20.4 ล้านบาท เมื่อเทียบกับช่วงเดียวกันของปี 2564 ที่มีผลขาดทุน 18.9 ล้านบาท โดยเป็นไปตามรายได้รวม 257.3 ล้านบาท เพิ่มขึ้น 53.5% เมื่อเทียบกับช่วงเดียวกันของปี 2564 ที่มีรายได้รวม 167.6 ล้านบาท
สำหรับกำไรสุทธิที่เพิ่มขึ้น เนื่องจากสถานการณ์โควิด-19 สายพันธุ์โอมิครอน สายพันธุ์ BA4/BA5 ที่กำลังแพร่ระบาดหนัก จำนวนนักท่องเที่ยวเริ่มทยอยกลับเข้ามาท่องเที่ยวในประเทศ ประกอบกับช่วงฤดูฝนเกิดโรคตามฤดูกาล และโรคระบาดมากขึ้น ขณะเดียวกันการเปิดภาคเรียนตามปกติ ทำให้คนกลับมาใช้บริการอย่างคักคัก ส่งผลให้มียอดผู้ป่วยเข้ามารับการรักษาในโรงพยาบาลมากขึ้น
“ในไตรมาส 2/2565 บริษัทยังคงรักษาความสามารถในการทำกำไรไว้ได้ เนื่องจากมีจำนวนผู้ใช้บริการเพิ่มขึ้นในทุกช่องทาง ทั้งจากนโยบายเปิดประเทศ โรงพยาบาลอยู่ในแหล่งท่องเที่ยว และสถานการณ์โควิด-19 โอมิครอนสายพันธุ์ BA4/BA5 ที่ยังคงแพร่กระจายได้ง่ายขึ้น ทำให้บริการการตรวจรักษาเพิ่มขึ้นตามลำดับ”
ดังนั้น ส่งผลให้ผลการดำเนินงานในงวด 6 เดือนแรกของปี 2565 มีรายได้รวม 585.9 ล้านบาท เพิ่มขึ้น 75.2% และมีกำไรสุทธิ 77.1 ล้านบาท เมื่อเทียบกับช่วงเดียวกันของปี 2564 ที่มีขาดทุนสุทธิ 33.6 ล้านบาท
 